FI Euroopan unionin virallinen lehti L 282/23

KOMISSION DELEGOITU ASETUS (EU) N:o 946/2012,

annettu 12 päivänä heinäkuuta 2012,

Euroopan parlamentin ja neuvoston asetuksen (EY) N:o 1060/2009 täydentämisestä Euroopan arvopaperimarkkinaviranomaisen luottoluokituslaitoksille määräämiä sakkoja koskevien menettelysääntöjen osalta, mukaan lukien puolustautumisoikeuksia koskevat säännöt ja väliaikaiset säännökset

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon luottoluokituslaitoksista 16 päivänä syyskuuta 2009 annetun Euroopan parlamentin ja neuvoston asetuksen (EY) N:o 1060/2009 (1), sellaisena kuin se on muutettuna asetuksella (EU) N:o 513/2011 (2), ja erityisesti sen 23 e artiklan 7 kohdan,

sekä katsoo seuraavaa:

(1) Komissio on valtuutettu hyväksymään menettelysäännöt siitä, miten Euroopan arvopaperimarkkinaviranomainen (EAMV) käyttää oikeuttaan määrätä sakkoja tai uhkasakkoja luottoluokituslaitoksille ja luokitustoimintaan osallistuville henkilöille. Kyseiset säännöt hyväksytään delegoidulla säädöksellä, ja niiden olisi sisällettävä säännöt puolustautumisoikeudesta sekä väliaikaiset säännökset, säännökset sakkojen tai uhkasakkojen perimisestä ja yksityiskohtaiset säännöt sakkojen ja uhkasakkojen määräämisen ja täytäntöönpanon vanhentumisajoista.

(2) Tässä delegoidussa säädöksessä täsmennetään menettelysäännöt, joita EAMV noudattaa sakkojen ja uhkasakkojen määräämisessä käyttäessään suoria valvontavaltuuksiaan luottoluokituslaitoksiin. On tärkeää, että tällaisia EU:n sääntelyviraston noudattamia menettelysääntöjä voidaan soveltaa sellaisinaan ilman, että niitä tarvitsee ensin saattaa osaksi kansallista lainsäädäntöä. Sen vuoksi on aiheellista, että komissio hyväksyy säännöt EU:n asetuksen muodossa. Lisäksi vain asetuksella päästään tavoitteeseen luoda yhtenäiset säännöt luottoluokituslaitosten puolustautumisoikeuksista.

(3) Oikeus tulla kuulluksi tunnustetaan perusoikeuskirjan 41 artiklan 2 kohdan a alakohdassa. Jotta voidaan noudattaa luottoluokituslaitosten ja muiden Euroopan arvopaperimarkkinaviranomaisen (EAMV) toimien kohteena olevien henkilöiden puolustautumisoikeuksia ja varmistaa, että EAMV ottaa kaikki asiaankuuluvat tosiseikat huomioon tehdessään täytäntöönpanopäätöksiä, EAMV:n olisi kuultava luottoluokituslaitoksia tai muita asianomaisia henkilöitä. Oikeudesta tulla kuulluksi olisi huolehdittava antamalla asianomaisille henkilöille oikeus antaa kirjallisia vastineita EAMV:n tutkivan virkamiehen ja EAMV:n hallintoneuvoston antamiin tutkimuslausuntoihin.

(4) Kun luottoluokituslaitos on antanut kirjalliset vastineet tutkivalle virkamiehelle, hallintoneuvosto saa täydellisen asiakirja-aineiston, joka sisältää myös kyseiset vastineet.

(5) On kuitenkin mahdollista, etteivät luottoluokituslaitoksen tutkivalle virkamiehelle tai tapauksen mukaan hallintoneuvostolle antamat kirjalliset vastineet ole kaikilta osin riittävän selkeitä tai yksityiskohtaisia ja että luottoluokituslaitoksen täytyy antaa lisäselvennyksiä. Jos tutkiva virkamies tai tapauksen mukaan hallintoneuvosto katsoo, että näin on laita, EAMV voi kutsua luottoluokituslaitoksen suulliseen kuulemiseen selventämään kyseessä olevat seikat.

(6) Jokaisen oikeus tutustua häntä koskeviin asiakirjoihin ottaen huomioon oikeutetun luottamuksellisuuden, salassapitovelvollisuuden ja liikesalaisuuden vaatimukset tunnustetaan Euroopan unionin perusoikeuskirjan 41 artiklan 2 kohdan b alakohdassa. Asetuksen (EY) N:o 1060/2009 23 e artiklan 4 kohdassa, 25 artiklan 2 kohdassa ja 36 c artiklan 2 kohdassa turvataan EAMV:n menettelyn kohteena olevien henkilöiden puolustautumisoikeudet säätämällä, että heillä on oikeus tutustua EAMV:n asiakirja-aineistoon edellyttäen, että muiden henkilöiden oikeutetut edut otetaan huomioon kyseisten henkilöiden liikesalaisuuksien ja henkilötietojen suojelemisessa. Oikeus tutustua asiakirja-aineistoon ei saisi ulottua luottamuksellisiin tietoihin.

(7) Neuvoston asetuksessa (EY) N:o 1/2003 (3) annetaan yksityiskohtaiset säännöt vanhentumisajoista, joiden kuluessa komission on määrättävä yritykselle sakko Euroopan unionin toiminnasta tehdyn sopimuksen 101 ja 102 artiklan nojalla. Myös voimassa olevassa jäsenvaltioiden lainsäädännössä annetaan vanhentumisaikoja koskevia sääntöjä, joko erikseen arvopaperialalla tai yleisessä hallinto-oikeudessa. Näille kansallisille säännöille ja unionin lainsäädännölle yhteiset piirteet on eritelty, ja ne otetaan pääasiallisesti huomioon tämän asetuksen 6 ja 7 artiklassa.

(8) Asetuksessa (EY) N:o 1060/2009 ja tässä asetuksessa viitataan määräaikoihin ja päivämääriin. Tämä koskee esimerkiksi luottoluokituslaitosten rekisteröintiä tai vanhentumisaikojen vahvistamista seuraamusten määräämiselle ja täytäntöönpanolle. Jotta nämä määräajat voitaisiin laskea asianmukaisesti, on aiheellista soveltaa unionin lainsäädännössä jo olevia sääntöjä eli 3 päivänä kesäkuuta 1971 annettua neuvoston asetusta (ETY, Euratom) N:o 1182/71 (4), jossa vahvistetaan määräaikoihin, päivämääriin ja määräpäiviin sovellettavat säännöt neuvoston ja komission säädöksiä varten.

(9) Asetuksen (EY) N:o 1060/2009 36 d artiklassa säädetään, että EAMV:n mainitun asetuksen 36 a ja 36 b artiklan nojalla määräämien seuraamusten on oltava täytäntöönpanokelpoisia ja että täytäntöönpanoon sovelletaan sen valtion säännöksiä lainkäytöstä riita-asioissa, jonka alueella täytäntöönpano tapahtuu. Seuraamuksia vastaavat määrät on kohdennettava EU:n yleiseen talousarvioon.

(10) Tämän asetuksen olisi tultava voimaan kolmantena päivänä julkaisemisensa jälkeen, jotta tehokasta valvonta- ja täytäntöönpanotoimintaa voitaisiin ryhtyä toteuttamaan välittömästi,

ON HYVÄKSYNYT TÄMÄN ASETUKSEN:

1 artikla

Kohde

Tässä asetuksessa vahvistetaan menettelysäännöt, jotka koskevat Euroopan arvopaperimarkkinaviranomaisen (EAMV) luottoluokituslaitoksille ja muille EAMV:n täytäntöönpanomenettelyn kohteena oleville henkilöille määräämiä sakkoja ja uhkasakkoja, mukaan lukien säännöt puolustautumisoikeuksista ja vanhentumisajoista.

2 artikla

Oikeus päästä tutkivan virkamiehen kuultavaksi

1. Saatettuaan tutkimuksensa päätökseen ja ennen asiakirja-aineiston toimittamista EAMV:n hallintoneuvostolle 3 artiklan 1 kohdan mukaisesti tutkivan virkamiehen on ilmoitettava tutkimuksen kohteena olevalle henkilölle kirjallisesti tutkimushavaintonsa ja annettava tälle tilaisuus esittää kirjallisia vastineita 3 kohdan nojalla. Tutkimuslausunnossa on esitettävä tosiseikat, jotka voivat muodostaa yhden tai useamman asetuksen (EY) N:o 1060/2009 liitteessä III mainituista rikkomisista, ja myös mahdolliset rikkomisia raskauttavat tai lieventävät asianhaarat.

2. Tutkimuslausunnossa on asetettava kohtuullinen määräaika, jossa tutkimuksen kohteena oleva henkilö voi esittää kirjalliset vastineensa. Tutkiva virkamies ei ole velvollinen ottamaan huomioon määräajan jälkeen saatuja kirjallisia vastineita.

3. Tutkimuksen kohteena oleva henkilö voi kirjallisissa vastineissaan esittää kaikki tiedossaan olevat tosiseikat, joilla on merkitystä kyseisen henkilön puolustautumisen kannalta. Henkilön on liitettävä mukaan kaikki tosiseikkojen todistamiseksi tarvittavat asiakirjat. Henkilö voi ehdottaa, että tutkiva virkamies kuulee muita henkilöitä, jotka voivat vahvistaa tutkimuksen kohteena olevan henkilön vastineissa esitetyt tosiseikat.

4. Tutkiva virkamies voi myös kutsua tutkimuksen kohteena olevan henkilön, jolle on annettu tutkimuslausunto, suulliseen kuulemiseen. Tutkimuksen kohteena olevien henkilöiden avustajina voi olla asianajajia tai muita tutkivan virkamiehen hyväksymiä päteviä henkilöitä. Suullinen kuuleminen ei ole julkinen.

3 artikla

Oikeus tulla kuulluksi EAMV:n hallintoneuvostossa sakoista ja valvontatoimenpiteistä

1. Tutkivan virkamiehen EAMV:n hallintoneuvostolle antamassa täydellisessä asiakirja-aineistossa on oltava ainakin seuraavat asiakirjat:

— jäljennös hänen luottoluokituslaitokselle antamastaan tutkimuslausunnosta;

— jäljennös luottoluokituslaitoksen kirjallisista vastineista;

— mahdollisen suullisen kuulemisen pöytäkirja.

2. Jos EAMV:n hallintoneuvosto katsoo, ettei tutkivan virkamiehen antama asiakirja-aineisto ole täydellinen, sen on lähetettävä asiakirja-aineisto takaisin tutkivalle virkamiehelle ja pyydettävä lisäasiakirjoja perustellen pyyntönsä.

3. Jos EAMV:n hallintoneuvosto katsoo täydellisen asiakirja-aineiston perusteella, että tutkimuslausunnossa selostetuista tosiseikoista ei näytä käyvän ilmi mitään asetuksen (EY) N:o 1060/2009 liitteessä III mainituista rikkomisista, sen on tehtävä päätös asian päättämisestä ja ilmoitettava päätöksensä tutkimuksen kohteena oleville henkilöille.

4. Jos EAMV:n hallintoneuvosto ei hyväksy tutkivan virkamiehen tutkimushavaintoja, sen on annettava tutkimuksen kohteena oleville henkilöille uusi tutkimuslausunto.

Tutkimuslausunnossa on asetettava kohtuullinen aikaraja, jossa tutkimuksen kohteena olevat henkilöt voivat esittää kirjallisia vastineita. EAMV:n hallintoneuvostolla ei ole velvollisuutta ottaa huomioon kyseisen määräajan jälkeen vastaanotettuja kirjallisia vastineita voidakseen tehdä päätöksen rikkomisen olemassaolosta ja valvontatoimenpiteistä asetuksen (EY) N:o 1060/2009 24 artiklan mukaisesti ja sakon määräämisestä mainitun asetuksen 36 a artiklan mukaisesti.

EAMV:n hallintoneuvosto voi myös kutsua tutkimuksen kohteena olevat henkilöt, joille on annettu tutkimuslausunto, suulliseen kuulemiseen. Tutkimuksen kohteena olevien henkilöiden avustajina voi olla asianajajia tai muita EAMV:n hallintoneuvoston hyväksymiä päteviä henkilöitä. Suullinen kuuleminen ei ole julkinen.

5. Jos EAMV:n hallintoneuvosto hyväksyy tutkivan virkamiehen tutkimushavainnot, sen on ilmoitettava tästä tutkimuksen kohteena oleville henkilöille. Ilmoituksessa on asetettava kohtuullinen määräaika, jossa tutkimuksen kohteena oleva henkilö voi antaa kirjallisia vastineita. EAMV:n hallintoneuvostolla ei ole velvollisuutta ottaa huomioon kyseisen määräajan jälkeen vastaanotettuja kirjallisia vastineita voidakseen tehdä päätöksen rikkomisen olemassaolosta ja valvontatoimenpiteistä asetuksen (EY) N:o 1060/2009 24 artiklan mukaisesti ja sakon määräämisestä mainitun asetuksen 36 a artiklan mukaisesti.

EAMV:n hallintoneuvosto voi myös kutsua tutkimuksen kohteena olevat henkilöt, joille on annettu tutkimuslausunto, suulliseen kuulemiseen. Tutkimuksen kohteena olevien henkilöiden avustajina voi olla asianajajia tai muita EAMV:n hallintoneuvoston hyväksymiä päteviä henkilöitä. Suullinen kuuleminen ei ole julkinen.

6. Jos EAMV:n hallintoneuvosto katsoo tutkimuksen kohteena olevan henkilön syyllistyneen yhteen tai useampaan asetuksen (EY) N:o 1060/2009 liitteessä III mainittuun rikkomiseen ja tekee päätöksen sakon määräämisestä 36 a artiklan mukaisesti, sen on ilmoitettava päätöksensä viipymättä tutkimuksen kohteena olevalle henkilölle.

4 artikla

Oikeus tulla kuulluksi EAMV:n hallintoneuvostossa uhkasakoista

Ennen päätöksen tekemistä uhkasakon määräämisestä asetuksen (EY) N:o 1060/2009 36 b artiklan 1 kohdan mukaisesti hallintoneuvoston on annettava menettelyn kohteena olevalle henkilölle tutkimuslausunto, jossa esitetään syyt uhkasakon määräämiselle ja uhkasakon määrä jokaiselta päivältä, jona vaatimuksia ei noudateta. Tutkimuslausunnossa on asetettava määräaika, jossa kyseessä oleva henkilö voi esittää kirjallisia vastineita. Hallintoneuvostolla ei ole velvollisuutta ottaa huomioon kyseisen määräajan jälkeen vastaanotettuja kirjallisia vastineita voidakseen päättää uhkasakosta.

Uhkasakkoa ei voida määrätä enää sen jälkeen, kun luottoluokituslaitos tai kyseessä oleva henkilö on alkanut noudattaa asianomaista asetuksen (EY) N:o 1060/2009 36 b artiklan 1 kohdan a–d alakohdassa tarkoitettua päätöstä.

EAMV:n hallintoneuvosto voi myös kutsua menettelyn kohteena olevan henkilön suulliseen kuulemiseen. Menettelyn kohteena olevan henkilön avustajina voi olla asianajajia tai muita EAMV:n hallintoneuvoston hyväksymiä päteviä henkilöitä. Suullinen kuuleminen ei ole julkinen.

5 artikla

Oikeus tutustua asiakirja-aineistoon ja asiakirjojen käyttäminen

1. EAMV:n on pyynnöstä myönnettävä oikeus tutustua asiakirja-aineistoon sellaisille osapuolille, joille tutkiva virkamies tai hallintoneuvosto on toimittanut tutkimuslausunnon. Oikeus tutustua asiakirjoihin on myönnettävä mahdollisesta tutkimuslausunnosta ilmoittamisen jälkeen.

2. Tämän artiklan nojalla käyttöön saatuja asiakirjoja saa käyttää ainoastaan asetuksen (EY) N:o 1060/2009 soveltamiseksi noudatettavissa oikeudellisissa tai hallinnollisissa menettelyissä.

6 artikla

Seuraamusten määräämisen vanhentumisajat

1. EAMV:n oikeuteen määrätä sakkoja luottoluokituslaitoksille sovelletaan seuraavia vanhentumisaikoja:

a) kolme vuotta, jos kyse on rikkomisista, joissa asetuksen (EY) N:o 1060/2009 36 a artiklan 2 kohdassa tarkoitettu sakon perusmäärän alaraja on enintään 50 000 euroa;

b) viisi vuotta, jos kyse on muista rikkomisista.

2. Edellä 1 kohdassa tarkoitetut ajanjaksot alkavat kulua sitä päivää seuraavasta päivästä, jona rikkominen on tapahtunut. Jatketun tai uusitun rikkomisen osalta vanhentumisajat alkavat kuitenkin kulua siitä päivästä, jona rikkominen lakkaa.

3. Toimet, joihin EAMV ryhtyy asetuksen (EY) N:o 1060/2009 rikkomisen tutkintaa tai rikkomista koskevaa menettelyä varten, keskeyttävät sakkojen määräämiselle asetetun vanhentumisajan kulumisen. Vanhentumisajan keskeytyminen lasketaan päivästä, jona toimi ilmoitetaan luottoluokituslaitokselle tai tutkimuksen ja menettelyn kohteena olevalle henkilölle.

4. Vanhentumisaika alkaa kulua uudelleen jokaisen keskeytymisen jälkeen. Vanhentumisaika päättyy kuitenkin viimeistään sinä päivänä, jona kahden vanhentumisajan pituutta vastaava määräaika on kulunut EAMV:n määräämättä sakkoa. Tämä määräaika pitenee ajalla, joksi vanhentuminen katkeaa 5 kohdan mukaisesti.

5. Sakkojen määräämisen vanhentumisaikaa laskettaessa ei oteta huomioon aikaa, jona EAMV:n päätös on valituslautakunnan käsiteltävänä Euroopan parlamentin ja neuvoston asetuksen (EU) N:o 1095/2010 (5) 58 artiklan mukaisesti ja Euroopan unionin tuomioistuimen käsiteltävänä asetuksen (EY) N:o 1060/2009 36 e artiklan mukaisesti.

7 artikla

Seuraamusten täytäntöönpanon vanhentumisajat

1. EAMV:n valtuuksia panna täytäntöön asetuksen (EY) N:o 1060/2009 36 a ja 36 b artiklan nojalla tehdyt päätökset rajoittaa viiden vuoden vanhentumisaika.

2. Edellä 1 kohdassa tarkoitettu viiden vuoden määräaika alkaa kulua sitä päivää seuraavasta päivästä, jona päätöksestä tulee lopullinen.

3. Seuraamusten täytäntöönpanoon sovellettavan vanhentumisajan keskeyttää:

a) EAMV:n luottoluokituslaitokselle tai muulle kyseeseen tulevalle henkilölle toimittama ilmoitus päätöksestä, jolla muutetaan sakon tai uhkasakon alkuperäistä määrää;

b) toimi, johon EAMV tai EAMV:n pyynnöstä jäsenvaltion viranomainen ryhtyy, jotta sakon tai uhkasakon maksaminen tai maksuehdot voidaan panna täytäntöön.

4. Vanhentumisaika alkaa kulua uudelleen jokaisen keskeytymisen jälkeen.

5. Seuraamusten täytäntöönpanoon sovellettava vanhentumisaika katkeaa ajaksi:

a) joksi on myönnetty maksuaikaa;

b) joksi maksun täytäntöönpano on keskeytetty, kunnes EAMV:n valituslautakunta on tehnyt päätöksen asetuksen (EU) N:o 1095/2010 58 artiklan mukaisesti ja Euroopan unionin tuomioistuin asetuksen (EY) N:o 1060/2009 36 e artiklan mukaisesti.

8 artikla

Sakkojen ja uhkasakkojen periminen

EAMV:n perimät sakot ja uhkasakot talletetaan EAMV:n tilinpitäjän avaamalle korolliselle pankkitilille, kunnes niistä tulee lopullisia. Tätä ennen kyseisiä määriä ei saa ottaa EAMV:n talousarvioon tai kirjata talousarviovaroiksi.

Kun EAMV:n tilinpitäjä toteaa, että sakot ja/tai uhkasakot ovat lopullisia, koska niihin ei ole enää mahdollista hakea muutosta, tilinpitäjä siirtää kyseiset varat ja mahdollisen kertyneen koron komissiolle. Varat otetaan sen jälkeen EU:n talousarvioon yleisinä tuloina.

EAMV:n tilinpitäjä raportoi säännöllisesti sisämarkkinoiden ja palvelujen pääosaston tulojen ja menojen hyväksyjälle EAMV:n määräämien sakkojen ja uhkasakkojen määristä ja tilasta.

9 artikla

Määräaikojen, päivämäärien ja määräpäivien määritys

Määräaikoihin, päivämääriin ja määräpäiviin sovelletaan asetusta (ETY, Euratom) N:o 1182/71.

10 artikla

Voimaantulo

Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 12 päivänä heinäkuuta 2012. Komission puolesta Puheenjohtaja José Manuel BARROSO

(1) EUVL L 302, 17.11.2009, s. 1.

(2) EUVL L 145, 31.5.2011, s. 30.

(3) EYVL L 1, 4.1.2003, s. 1.

(4) EYVL L 124, 8.6.1971, s. 1.

(5) EUVL L 331, 15.12.2010, s. 84.